**Vapaan sivistystyön järjestäminen**

##### Lainsäädäntö

Vapaan sivistystyön oppilaitoksia ovat kansalaisopistot, kansanopistot, kesäyliopistot, liikunnan koulutuskeskukset ja opintokeskukset. Niistä kansalaisopistot ovat suurin kuntien ylläpitämä vapaan sivistystyön oppilaitosryhmä.

##### Ylläpitämislupa

Toiminnan järjestämisen ja valtionosuusrahoituksen saamisen edellytyksenä on opetus- ja kulttuuriministeriön lupa, jossa määritetään ylläpitäjää ja oppilaitosta koskevien tietojen lisäksi oppilaitoksen koulutustehtävä, opetuskieli sekä tarvittaessa erityinen koulutustehtävä ja muut koulutuksen järjestämiseen liittyvät ehdot. Luvan saamisen edellytyksenä on, että on olemassa sivistystarve ja että koulutuksen järjestäjällä on ammatilliset ja taloudelliset edellytykset oppilaitoksen ylläpitämiseen ja koulutuksen järjestämiseen. Kunta tai kuntayhtymä voi itse päättää vapaan sivistystyön oppilaitoksen yhdistämisestä muuhun ylläpitämäänsä oppilaitokseen.

##### Rahoitus

Laissa vapaasta sivistystyöstä (632/1998) säädetään vapaan sivistystyön oppilaitosten käyttökustannusten valtionosuuksista sekä valtionavustuksista.

Opetus- ja kulttuuriministeriön maksama valtionosuus myönnetään ylläpitäjälle. Valtionosuus on kansalaisopistojen osalta 57 % laskennallisesta opetustuntihinnasta. Valtionosuuden määrään vaikuttaa myös vuosittain vahvistettava valtionosuuteen oikeuttavien opetustuntien lukumäärä, jonka opetus- ja kulttuuriministeriö vahvistaa valtion talousarvion rajoissa.

**Ostopalvelut**

Vapaan sivistystyön palvelujen hankinnoista ei ole säädetty nimenomaisesti, mutta niissä ei myöskään ole kielletty ostopalvelujen käyttöä.

**Kansalaisopiston ylläpitäminen**

Kansalaisopistojen palveluja käytetään yleisesti yli kuntarajojen. Kansalaisopistojen määrä on vähentynyt viime vuosikymmeninä. Valtaosa kansalaisopistoista on kunnallisia ja myös määrällinen vähennys on kohdistunut etenkin kunnallisiin kansalaisopistoihin. Määrän vähenemiseen ovat ennen kaikkea vaikuttaneet sekä alue- tai seutuopistojen perustaminen että toteutetut kuntaliitokset.

Vastuukuntamalli on yleisin tapa palvelun järjestämiseksi useammankin kunnan alueella. Yhtenä vaihtoehtona on myös kuntayhtymän ylläpitämä kansalaisopisto. Kuntayhtymällä voi olla myös muu koulutustehtävä, kuten esimerkiksi ammatillisen koulutuksen järjestämislupa. Lisäksi on toteutettu erilaisia yhdistymisiä vapaan sivistystyön eri oppilaitosmuotojen sekä kunnallisten ja yksityisten oppilaitosten kesken.

Tärkeää on, että uudelleen organisoinnilla voidaan varmistaa monipuolinen opetustarjonta ja palvelujen saatavuus kaikkien kuntien alueella sekä huolehtia myös paikallisten tarpeiden välittymisestä opistojen päätöksentekoon.

Ylläpitäjämalli voi olla

* Yksittäisen kunnan ylläpitämä opisto/oppilaitos, joka toimii yhden kunnan alueella
* Vastuukuntamallin mukaisesti yksittäisen kunnan ylläpitämä opisto/oppilaitos, joka tarjoaa sopimuksen perusteella palveluja sopimuskuntien alueella. Sopimuskunnilla voi olla yhteinen toimielin (esim. lautakunta), jossa käsitellään vuosittain mm. kuntakohtainen opetustarjonta. Kunnat voivat sopia, että vastuukunnan siihen toimielimeen, joka huolehtii tehtävästä, valitsevat osan jäsenistä asianomaiset muut kunnat. Sopimuskunnat osallistuvat sopimuksessa määriteltävällä rahoitusosuudella vuosittain määriteltävän toiminnan rahoittamiseen.
* Kuntayhtymän ylläpitämä opisto/oppilaitos, joka tarjoaa kuntayhtymän jäsenkuntien alueella palveluja. Jäsenkuntien ja mahdollisesti muidenkin kuntien osallistumisesta vuosittain toiminnan rahoittamiseen kuntien rahoitus osuudella tulee sopia erikseen kuntien kesken.
* Yksityisen (säätiö, yhteisö) ylläpitämä opisto. Opiston sijaintikun- ta/paikalliset kunnat ja yhteisöt voivat osallistua sopimuksen mukaan toiminnan rahoittamiseen. Järjestämisluvassa on päätetty kunta/kunnat, joiden alueella kansalaisopiston toimintaa järjestetään.

Yhtiöittämisvelvollisuuden huomioiminen

* Kunnan hoitaessa kuntalain (410/2015) 7 §:ssä tarkoitettua tehtävää kilpailutilanteessa markkinoilla on sen annettava tehtävä osakeyhtiön, osuuskunnan, yhdistyksen tai säätiön hoidettavaksi (yhtiöittämisvelvollisuus). Kunta ei toimi kilpailutilanteessa markkinoilla ainakaan, kun kunta järjestää laissa tarkoitettua opetuksen tai koulutuksen järjestämislupaa, toimilupaa tai oppilaitoksen ylläpitämislupaa edellyttävää koulutusta, edellä mainitussa luvassa määrättyjä muita tehtäviä tai tuottaa palveluja tällaiseen opetukseen kiinteästi liittyvinä oppilas- ja opiskelijatöinä. Yhtiöittämisvelvollisuus ja -velvollisuutta koskevat poikkeukset määräytyvät kuntalain 126 ja 127 pykälien mukaisesti.
* Jos kunnan tai kuntayhtymän toiminnassa on kyse julkisesta työvoima- ja yrityspalvelusta annetun lain (916/2012) mukaisten palvelujen tuottamisesta kilpailutilanteessa markkinoilla, kunnan tai kuntayhtymän on vuoden 2016 loppuun mennessä siirrettävä tehtävä kuntalain 150 pykälän mukaisesti hoidettavaksi yhtiö-, yhteisö- tai säätiömuodossa taikka järjestettävä toiminta muutoin siten, ettei toiminta vääristä kilpailua.